પ્રાચીન વડનગરની સાંસ્કૃતિક વિરાસત બેમિસાલ હતી. તાનસેનને દીપક રાગ ગાવાથી થયેલ દાહ મલ્હાર રાગ ગાઈને મટાડનાર તાના અને રીરી આ બન્ને સંગીતજ્ઞ બહેનો વડનગરની વતની હતી. એમની સ્મૃતિમાં આ ‘તાના-રીરી’ના નામથી શાસ્ત્રીય સંગીતનો આ મહોત્સવ ઊજવવામાં આવે છે. અગાઉના જમાનામાં ‘આનર્તપુર’ નામે ઓળખાતું આજનું વડનગર ક્યારેક જૂના ગુજરાતની રાજધાનીનું શહેર હતું. ડૉ. દ્વારકદાસ જોષી જેવા સર્વોદય અગ્રણી અને લોકસંત ડૉ. વસંત પરીખની એ કર્મભૂમિ રહ્યું છે.